Pia Kjærsgaard (DF), 2025-10-07:
I overensstemmelse med praksis vil der ved denne afstemning kunne stemmes for, imod og hverken for eller imod indstillingen.
Mødet er åbnet.
Jeg har endnu en gang æren af som både det længst siddende og såmænd også ældste medlem af Folketinget at åbne Tinget på denne første tirsdag i oktober, sådan som grundloven foreskriver det.
Vores grundlov påbyder, at vi samles i dag for at høre statsministerens redegørelse om rigets almindelige stilling og de af regeringen påtænkte foranstaltninger.
Det er min opgave at få Tinget sat; at lede valget af Præsidium og tingsekretærer og dermed sikre, at vi kan tage hul på det nye folketingsår.
Jeg vil begynde med at byde Hans Majestæt Kongen, Hendes Majestæt Dronning Mary, Hendes Majestæt Dronning Margrethe og Hendes Kongelige Højhed Prinsesse Benedikte hjerteligt velkommen.
Også et varmt velkommen til alle folketingsmedlemmer og regeringen.
Valgperioden lakker mod enden, og selv med alle udskiftninger og rokader har jeg en fornemmelse af, at alle er faldet godt på plads her på landets mest priviligerede arbejdsplads, hvor jeg selv har haft min gang i mere end 40 år.
Jeg glæder mig hver dag til at komme herind, og jeg er sikker på, at de fleste har det på samme måde.
Vi har danskerne som arbejdsgivere og deraf det følgende ansvar som noget helt særligt for os alle.
Der stilles krav til os selv i vores indbyrdes omgang med hinanden både her i huset og udenfor.
Der stilles krav til regeringen om at samarbejde loyalt med hele Folketinget, også med oppositionen.
For det er jo netop forudsætningen for et levende demokrati, at man ikke blot har retten til at tale, men også, at man bliver lyttet til og taget alvorligt.
Det politiske arbejde stiller også krav til vores kommunikation med det omgivende samfund, at vi lytter, og at vi møder danskerne med forståelse og ydmyghed, og det stiller krav til de interne standarder i dette parlament som arbejdsplads, til respekt og ordentlighed over for de mange ansatte i Folketinget, der dagligt hjælper os og er uundværlige i vores gerning.
En dyb respekt for Folketinget som lovgivende institution og alle de hverv, som er forbundet hermed.
Når vi lovgiver for andre, skal vi derfor selv gå forrest med det gode eksempel.
Men politik er jo andet end pligter og lange arbejdsdage.
Det byder på store privilegier, og her er det den største tillid, den danske befolkning giver os, når de vælger os til at repræsentere dem i dette parlament.
Den tillid kræver integritet, den højeste moral, flid samt evne og vilje til at søge løsninger sammen, også selv om uenigheden mellem os kan være stor.
Langsigtede politiske løsninger finder man jo altså ikke på de sociale medier, men i møderne her i Folketinget, i den respektfulde samtale på tværs af partier og i de daglige møder med danskerne i deres hverdag, hvor bekymringerne i denne tid nok er meget store.
Endelig vil jeg rette en varm tak til Folketingets Administration og de mange dygtige medarbejdere, som sikrer, at vi kan udføre vores arbejde under de bedste rammer.
Uden jeres daglige hjælp ville vi ikke komme langt.
Således ønsker jeg os alle et folketingsår, som er præget af respekt, samarbejde og et levende demokrati.
Rigtig god arbejdslyst i danskernes og demokratiets tjeneste.
Hermed skal Tinget sættes.